Båtførerprøven

Båtførerprøven er en teoretisk prøve i grunnleggende sjømannskap i Norge. Båtførerprøven er obligatorisk for førere av enkelte fritidsbåter fra 1. mai 2010.

Det obligatoriske kravet til båtførerbevis gjelder båtførere som er født fra og med 1. januar 1980 og senere. Det er nødvendig med et slikt bevis for å føre fritidsbåter med lengde over 8 meter(26,2 fot) eller med motorkraft større enn 25 hestekrefter(18,6 kW). Eldre personer anbefales også å ta prøven.

Det kreves ingen form for praksis i forbindelse med båtførerprøven eller for å få utstedt båtførerbevis. Dette er en åpenbar svakhet og flere båtutleieselskaper i utlandet har etter hvert blitt skeptiske til det norske båtførerbeviset. Av denne grunn har Norge inngått en avtale om innføring av et nytt båtførersertifikat, der man også innfører krav til praksis iht. til ICC "International Certificate of Competence". Dette gjelder fra 1. mai 2012.Versjoner og kvalifikasjonskrav ICC, Sjøfartsdirektoratet

Det nye internasjonale båtførersertifikatet ICC skal utstedes på grunnlag av en dokumentert praktisk prøve som er gjennomført hos en godkjent skole. Prøven kan avlegges for seil- eller motorbåt, eller eventuelt begge deler.

Sjøfartsdirektoratet anslo at rundt  personer måtte ha bestått båtførerprøven innen 1. mai 2010. Personer som har tatt båtførerprøven tidligere, slipper å ta prøven på nytt. Det stilles ikke krav til å gjennomføre kurs før prøven avlegges. Man kan lese selv som for eksempel selvstudie eller ta et nettkurs.

Regjeringen setter samtidig i gang et arbeid som gjør det mulig å frata personer som er født før 1980 retten til å føre båt og å inndra båtførerbevis ved overtredelse av regelverket til sjøs, på tilsvarende måte som i veitrafikken.

Personer som har tatt båtførerprøven tidligere eller kan dokumentere høyere kvalifikasjoner (f.eks. fritidsskippersertifikat, også feilaktig benevnt kystskipper) kan slippe å ta båtførerprøven.

 Om prøven 
Pensum til Båtførerprøven består i dag av tre hovedelementer:

 Sjømannskap m.v.
 Lover og regler
 Navigasjon og kartlesing

Sjømannskap
Kandidaten skal ha kunnskap om:

 egnet sikkerhetsutrustning i fritidsbåter og riktig bruk av denne
 at forskjellige båttyper kan ha forskjellige bruksområder
 betydningen av å ikke overbelaste båter
 betydningen av riktig trim, tilstrekkelig stabilitet og avpasset motorstyrke
 betydningen av godt vedlikehold av båt, motor, rigg og utstyr
 regler for sikker og forsvarlig fortøyning, samt arrangement av dregg
 brannfare, brannårsaker, brannslukking og forholdsregler for å forhindre brann
 skikk og bruk, egen atferds betydning for andres sikkerhet og trivsel
 viktige miljøhensyn så som oljesøl, hekkereservater, forsøpling og støy
 bruk av mobiltelefon og VHF-radio på sjøen
 assistanse og slep
 nødsituasjoner; drivanker, forholdsregler, bruk av nødsignaler, varsling, redningstjenesten mv.
 livredning
 flaggreglene
 ansvarsforhold og forsikringsmuligheter

Lover og regler
Kandidaten skal ha god kunnskap om Sjøveisreglenes avsnitt om:
 regler for styring og seilas
 lanterner og signalfigurer
 manøvrering under nedsatt sikt
 lyd- og lydsignaler
 nødsignaler
 regler for norske farvann
 de viktigste bestemmelser i lover og forskrifter som gjelder for fritidsbåter

 Navigasjon og kartlesing 
 de viktigste sjømerkene, hvordan de er markert på kartet og hvordan man skal navigere i forhold til dem
 kartets oppbygging og symbolbruk
 kompassets funksjonsmåte
 hva som forårsaker deviasjon og misvisning, og hvordan man tar hensyn til det
 at ulike fyr har ulike lyskarakterer, og forstå hvordan karakterene som er gitt i kartet viser seg fysisk for derved å kunne identifisere fyret/lykten, samt retningslinjer for bruk av fargede sektorer
 elektroniske hjelpemidlers muligheter og begrensninger

Kandidaten skal gjennom praktiske beregninger vise at han/hun:
 kan finne retninger ved hjelp av et kompass, og kunne bruke sjøkart sammen med kompasset
 kan bestemme deviasjonens størrelse på forskjellige kurser ved å styre i overrettlinjer
 kan bestemme posisjonen ved krysspeiling
 kan beregne hastighet og utseilt distanse

Båtførerprøven kan tas som nettkurs og i regi av en rekke kursarrangører i landet. Selve prøven/eksamen må tas på et godkjent testsenter som det finnes mange av i hele landet.

 Litteratur, bøker 
Båtførerboka. Harald Engheim. ISBN 978-82-562-6768-2.
Båtførerboka : Arbeidsbok til båtførerprøven. Harald Engheim. ISBN 978-82-562-6943-3.
Den store norske båtførerprøven. Jon Warhuus. ISBN 9788292769058.
På rett kurs. Gunnar Ulseth. ISBN 9788202268039.
Veien til båtførerprøven. Olaf Trysnes. ISBN 9788204132109.
Båtføreren. Audun Sætre. ISBN 978-82-8173-159-2.
Referanser

 Eksterne lenker 
 Norsk Test  Eksamensteder og praktiske opplysninger
 Sjøfartsdirektoratet Om obligatorisk båtførerprøve
 Fritidsbåtskippersertifikat (til bruk inntil 25 nautiske mil utenfor det norske fastlandet)
 FOR 2009-03-03 nr 259 Forskrift om krav til minstealder og båtførerbevis mv. for fører av fritidsbåt
 LOV 1998-06-26 nr 47 Lov om fritids- og småbåter

Kategori:Båtliv
Kategori:Maritim utdanning
Kategori:Artikler i sjøfart-prosjektet